AsebekuMpentsheni Babhekana Lobunzima Obuphethwe Kabili Ngokusilela Kwemali
Ukusilela kwemali kubhahe kakhulu emabhanga amancane agoqela oCABS, POSB lamanye amancane okwenza kube nzima ngamandla kwabasekhulile sebezodinga impentsheni yabo
HARARE — Asebathatha umhlalaphansi, bethola imali zabo zempentsheni emabhanga amancane anjengaboCABS lePOSB, ayiwo asetshenziswa ngabangela mali enengi, inengi labo elingabantu asebeluphele baqhubeka beyithola nzima, ngalesi sikhathi kulokusilela kwemali eZimbabwe. Inengi lalaba bantu, bahola ikhulu lamadollar kusiya kwamabili-$150 – $200 ngenyanga, kodwa bayithola nzima, okuyinto engajabulisi la amakhehla lezalukazi, bethi kusobala ukuba bengasaqakathekiswa ngulumende lanxa balisebenzela kanzima lelilizwe ukulithuthukisa besaqinile. Omunye walaba bantu nguNkosikazi Nokuthula Dzvete, ovuke emadabuka kusa esuka koBhora, koMurehwa, ukuzadinga imali yakhe yempentsheni. Unkosikazi Dzvete labanye, bebeziqinisa, belethemba lokuba bazoyithola, kungekho ngenye indlela ngaphandle kokuwulandela lowomzila wabantu kade bezodinga imali zabo. Kumele athole phose amakhulu amabili amadollar-$190, yemali yakhe yempentsheni ngenyanga, unkosikazi Dzvete, efisa ngaye uyanelisa ukuyithola yonke, imsize kundleko zangekhaya, kodwa enganelisi ukukwenze lokho ngoba isidliwa zindleko zebhanga, osekungezelelwa yikwanda kwenhambo azenzayo ukuyayithatha. Enye yengcwethi kwezomnotho,umnumzana Masimba Manyanya ethi okudanisayo yikuba lolu dubo, lukhulu emabhanga aamancane elizweni hatshi lawo atholakala lakwamanye amazwe ama International Banks. Amabhanga la abikwa enikeza abantu amatshumi amahlanu amadollar-$50 kuphela sikhathi sonke. Okusuka kube ludubo olwengezelela kunkinga zezalukazi lamakhehla la, yikuba yibo asebekekela abazukulu, abatshiywa ngabantwababo ngenxa yesifo segciwane lengculaza. Uhulumende wazise kunyange ezedluleyo ukuthi uzoletha imali yephepha yohlobo lwama Bond Notes, emizameni yokuqeda loludubo, athi lubangelwa yikuba eleZimbabwe selisebenzisa kakhulu imali yakweleMelika, kusukela ngo2009 limisa ukusetshenziswa kwemali yelizwe eyayingasela sisindo.